**Latvijas būvniecības padomes (LBP) sēdes**

PROTOKOLS

Latvijas Republikas Ekonomikas ministrija (EM)

 Rīga, Brīvības iela 55, 506.telpa, plkst.14:00

Rīgā, 2019. gada 20.jūnijā Nr.7

Sēdi vada: **Artis Dzirkalis** - Latvijas Būvniecības padomes priekšsēdētāja

Sēdē piedalās: **Andris Bērziņš**, **Kaspars Bondars, Klāvs Grieze, Leonīds Jākobsons, Ināra Laube, Gints Miķelsons, Jānis Rāzna, Normunds Tirāns,** **Roberts Vecums–Veco.** Aizvieto: **Anna Upena** (Partnerība), **Elīna Rožulapa** (LAS), **Andris Lazarevs** (EM).

Uzaicinātie: **Ralfs Nemiro** – ekonomikas ministrs;

**Krists Bergans-Berģis** - ekonomikas ministra padomnieks;

**Baiba Mūrniece** **–** Nacionālā Kultūras mantojuma pārvalde Kultūras mantojuma politikas daļas vadītāja*;*

**Olga Dabiža –** Iekšlietu ministrija, Nozares politikas departamenta Politikas izstrādes nodaļas vecākā referente;

 **Mārtiņš Knite -** Oxford Research Baltics, SIA, pētnieks;

 **Gusts Sproģis –** EM Būvniecības politikas departamenta vecākais eksperts.

Sēdē nepiedalās: Baiba Bļodniece (Partnerība), Pēteris Dzirkals, Dzintra Gorbunova**,** Normunds Grinbergs, Madars Lasmanis, Raitis Gultnieks, Jurijs Strods Ervīns Timofējevs (LAS)**,** Edmunds Valantis (EM), Gunārs Valinks.

Protokolē: Inese Rostoka - EM Būvniecības politikas departamenta vecākā eksperte.

Darba kārtībā:

1. Par aktualitātēm kultūras mantojuma saglabāšanā un Eiropas Komisijas izstrādātiem kvalitātes kritērijiem Eiropas Savienības finansētos projektos (Baiba Mūrniece).

2.  Risinājumi darbaspēka piesaistei būvniecībā no trešajām valstīm.

3. Informācija par padomes definēto prioritāšu virzību un statusu (Būvniecības kvalitātes celšana; Birokrātijas mazināšana; Juridisko risku mazināšana publiskos iepirkumos; Veicināt kvalitatīva darbaspēka saglabāšanu nozarē).

4. Pētījums „Pētījums par prognozētām izmaiņām darbaspēka un būvmateriālu izmaksās būvniecības nozarē Latvijā” (Oxford Research Baltics, SIA)

5. Citi jautājumi.

Sēdi sāk 14:05

**Protokolā lietotie saīsinājumi**

EM – Ekonomikas ministrija

EK – Eiropas Komisija

ES – Eiropas Savienība

FM – Finanšu ministrija

ICOMOS – Starptautiskā pieminekļu un ievērojamu vietu padome (International Council on Monuments and Sites)

LAS – Latvijas Arhitektu savienība

LBP, Padome – Latvijas Būvniecības padome

MK – Ministru kabinets

NAP – Nacionālais attīstības plāns

Partnerība – Latvijas Būvuzņēmēju partnerība

**1.§**

**Par aktualitātēm kultūras mantojuma saglabāšanā un Eiropas Komisijas izstrādātiem kvalitātes kritērijiem Eiropas Savienības finansētos projektos**

---------------------------------------------------------------------------------------------

**Ziņo:** B.Mūrniece

**Prezentē Eiropas Kvalitātes principus Eiropas Savienības finansētiem projektiem ar potenciālu ietekmi uz kultūras mantojumu.** Prezentācija pieejama:  <https://mantojums.lv/lv/aktualitates/kvalitates-principi-eiropas-savienibas-finansetiem/>

Mainījusies attieksme pret kultūras mantojumu un līdz ar to pēdējos gados mainījusies izpratne par kultūras mantojumu un tā saglabāšanas politika.

ES īstenotās politikas ietvaros, EK izstrādājusi darba plānu, kā turpmāk rīkoties kultūras mantojuma saglabāšanas jomā, izstrādātas vairākas konvencijas (Eiropas Ainavu konvencija, Eiropas konvencija arhitektūras mantojuma aizsardzībai, Faro konvencija, parakstīta Davosas deklarācija un izstrādāta EP Stratēģija 21.

**Eiropas principi kultūras mantojuma saglabāšanā:**

* Cilvēks un sabiedrība;
* Holistiska un integrēta pieeja;
* Līdzdalība/kopīga atbildība;
* Vērtību pieejamība;
* Kvalitātē balstīta attīstība.

EK 2018.gadu pasludināja par Eiropas kultūras mantojuma gadu. Šī gada ietvaros tika īstenoti daudz pasākumu, kas veltīti kultūras mantojuma saglabāšanai, tajā skaitā arī Latvijā. Tika secināts ka ES un arī Latvijai jāvelta vairāk uzmanības kultūras mantojuma saglabāšanai. Tika veikts pētījums, kurš parādīja, ka kultūras mantojuma saglabāšanai būtu jāvelta vairāk publisko resursu, visvairāk jāstrādā nacionālajām institūcijām, pašvaldībām.

Kultūras mantojuma saglabāšanai ES piešķir ievērojamus finanšu līdzekļu, bet jābūt uzmanīgiem ar to ko, ka nauda kultūras mantojumam var nodarīt vairāk posta, kā labuma (pārāk sakārtots vizuālais tēls), tā zaudējot īpašās sajūtas un to, ko iegūstam no kultūras mantojumam.

Pirmā politiskā ierosme bija Latvijas prezidentūras laikā, kad tika ierosināts, ka kultūras mantojuma saglabāšanai un attīstībai jānotiek balstoties uz ētikas un kvalitāte principiem. Kvalitāte ir nepieciešama un nepieciešama starpnozaru sadarbība.

ICOMOS Ekspertu grupa, kuras sastāvā bija dažādu valstu un ar būvēto vidi saistītu profesiju pārstāvji, izstrādāja **Eiropas Kvalitātes principus ES finansētiem projektiem ar potenciālu ietekmi uz kultūras mantojumu[[1]](#footnote-1).** Galvenā uzmanība tika pievērsta:

* **ES finansētām aktivitātēm** ar potenciālu ietekmi uz kultūras mantojumu;
* Lielākoties **būvētajam mantojumam** un kultūrvēsturiskai ainavai, ņemot vērā arī nemateriālo mantojumu
* **Izpratnes veicināšanai**: vides, kultūras, sociālie un ekonomiskie ieguvumi, ievērojot kvalitātes principus un standartus.

Dokuments veidots kā atbalsts visiem tieši vai netieši iesaistītajiem. Kvalitātes principu ieviešanai jānotiek soli pa solim: politiskā plānošana un programmu sagatavošana, finansējuma konkursi, projektēšana, iepirkumi, projektu ieviešana, uzraudzība un novērtēšana.

Ir izstrādātas **40 konkrētas rekomendācijas** kvalitātes principu ieviešanai, kas balstīti uz jau pieņemtiem dokumentiem un standartiem. Izstrādāts **kritēriju kontrolsaraksts** būvniecības projektu vērtēšanai kultūras mantojuma saglabāšanai.

Plānojot darbus kultūras pieminekļos liela uzmanība jāpievērš izpētei, termiņiem jābūt elastīgiem, jo var atklāties kas ļoti vērtīgs. Cilvēkiem, kas strādā būvlaukumos jāzina ar ko konsultēties situācijās, ja atrod ko neparastu. Svarīgs ir mūsdienu dizains un augstvērtīga arhitektūra, kas dod papildus pienesumu.

Darba grupa aicinājusi EK izstrādāt risku novērtēšanas politiku, pastiprināt finansējumu izpētēm, projektu ietvaros paredzēt apmācību un izglītību, izcelt un apbalvot veiksmes stāstus.

Nākotnē vēlētos, lai kultūras mantojums tiktu respektēts:

* Kultūras mantojums tiktu iekļauts lielā daļā nozaru programmās;
* Tiktu respektēti Eiropas kvalitātes principi;
* Īpaša uzmanība tikta pievērsta pārdomātai restaurācijai un kultūras vērtības respektējošai ēku atkārtotai izmantošanai;
* Gatavība cilvēka un dabas radītām katastrofām. Preventīvie pasākumi.
* Visu iesaistīto kapacitātes attīstīšana – zināšanas, prasmes, pieredze.

**A.Dzirkalis** – vēlas zināt, vai šie kvalitātes principi tiks iestrādāti kā prasība ES finansētiem projektiem, kā šie kvalitātes principus var korelēt kopā ar *Publisko iepirkumu likumu*, jo atvērts finansējums un atvērts termiņš.

**B.Mūrniece** – EK bija plānojusi šos kvalitātes kritērijus iestrādāt nākamā plānošanas perioda finansējuma saņemšanas kritērijos, bet ja tas neizdosies, tad būs jāstrādā nacionālajā līmenī. Plānot šo dokumentu iztulkot nacionālo valstu valodās un strādāt ar mūsu valdību un atbildīgajiem cilvēkiem.

**R.Vecums–Veco** – pagājušajā gadā atbalstījām Davosas deklarāciju, bet tā arī tā palika tikai iecere. Aicina konsekventāk un nopietnāk attiekties un mēģināt saprast, vai vajadzīgi kādi normatīvā regulējuma un likumu precizēšana, lai ieviestu šos kvalitātes principus.

**B.Mūrniece** – mūsu valstī likumdošana netraucē, labi definēti noteikumi, bet trūkst mantojuma pārvaldē kapacitātes. Valstī šobrīd tiek ieviesti 40 projekti, nepietiek speciālistu, kas varētu pasūtītājam palīdzēt. Attiecībā uz iepirkumu esam vērsuši uzmanību uz to, ka jābūt rūpīgai izpētei, pasūtītājam ir jāzina ko viņš grib saņemt.

Iepirkuma jautājums jārisina EK līmenī, jāpanāk, lai saņēmējam netiek atņemts finansējums, par termiņu kavējumu, jo tas ir rūpīgi attiecies pret kultūras mantojumu.

**G.Miķelsons** – interesējas par to cik projektu šajā ES finanšu plānošanas periodā ir bijuši.

**B.Mūrniece** – informē, ka aptuveni 52 projekti saņēmuši struktūrfondu programmu finansējumu. Lielākā daļa no tiem ir pašvaldību pārziņā. Kā pamatojums finansējuma saņemšanai tiem minēts, tūristu skaita palielināšana, nevis kultūrvēsturiskā mantojuma saglabāšana. Nākotnē būtu jābūt vairāk objektiem ar mazāku finansējuma apjomu, kuru finansējuma saņēmēji varētu būt arī privātīpašnieki.

**R.Vecums–Veco** – no šī brīža situācijas vērtējuma, nevar zināt kādas sekas tas atstās nākotnē. 20 milj. *euro* pagājuša gadā bija finansējums, kas bija mantojums pārvaldes pārraudzībā. Darbojoties rekonstrukcijā, vairāk kā 50% darbu notiek kultūras mantojuma vidē, apjoms ir vairākos simtos milj. *euro*. Atsevišķi jautājumi ir valstiski svarīgi, un sabiedrībai nozīmīgi bet nebūs 100% svarīgi visiem sabiedrības locekļiem.

**A.Bērziņš –** aicina saglabāt saprātīgu līdzsvaru starp attīstību un saglabāšanu un baidās, ka šie kritēriji kultūras mantojuma saglabāšanai varētu kavēt attīstību, līdzīgi, kā tas šobrīd notiek atsevišķos gadījumos ar vides aizsardzību.

**B.Mūrniece** – bieži vien aizbildināšanās ar to, ka mantojuma pārvalde neļauj veikt kādas izmaiņas būvēs, tā tas nav, bieži tā ir pašu īpašnieku neizdarība un nevēlēšanās kaut ko darīt.

Aicina EM ieviest kvalitātes principus dzīvē, iestrādājot tos nākamā plānošanas perioda dokumentos.

**Nolemj**: Pieņemt informāciju zināšanai.

**2.§**

**Risinājumi darbaspēka piesaistei būvniecībā no trešajām valstīm**

----------------------------------------------------------------------------------------------

**Ziņo:** O.Dabiža

**Konceptuālais ziņojums par imigrācijas politiku** – apstiprināts MK 2018.gada februārī – paredz izstrādāt jaunu Imigrācijas likumu, iekļaujot tajā un atbilstošajos MK noteikumos atsevišķus atvieglojumus nodarbināto ārzemnieku uzaicināšanas procedūrā. (Plānots Ministru kabinetā iesniegt līdz 2019.gada 30.decembrim).

Tiek virzīti grozījumi, četros normatīvos aktos, lai atbilstoši “Uzņēmējdarbības vides pilnveidošanas pasākumu plānā 2019.-2022.gadam” paredzētajam novērstu atsevišķus birokrātiskos šķēršļus ārvalstu darbaspēka piesaistei un tādējādi mazinātu vietējā darbaspēka trūkuma radītās negatīvās sekas.

**1. MK 28.01.2014. noteikumi Nr.55 “Noteikumi par ārzemnieku nodarbinātību”** – nosaka darba tirgus testa veikšanas kārtību (vakances publicēšanu) un citas prasības, kādas jāievēro darba devējam un ārzemniekam, kas nodibinājuši vai vēlas nodibināt darba attiecības;

 2. **MK 21.06.2010. noteikumi Nr.564 “Uzturēšanās atļauju noteikumi”** – nosaka kārtību, kādā darba devējs uzaicina darbinieku, kurš Latvijā tiks nodarbināts uz uzturēšanās atļaujas pamata, kā arī kārtību, kādā darbinieks pieprasa uzturēšanās atļauju;

3. **MK 21.06.2010. noteikumi Nr.552 “Ielūgumu apstiprināšanas un uzaicinājumu noformēšanas kārtība”**- nosaka kārtību, kādā darba devējs uzaicina darbinieku, kurš Latvijā tiks nodarbināts uz vīzas pamata;

4. **MK 25.04.2017. noteikumi Nr.557 “Noteikumi par ārzemniekam nepieciešamo finanšu līdzekļu apmēru un finanšu līdzekļu esības konstatēšanas kārtību”** – nosaka, cik liela darba samaksa jāsaņem Latvijā nodarbinātam ārzemniekam.

Noteikumu projekti jau tiek virzīti MK, ja ir kādi priekšlikumi, tad aicina vēl iesniegt. Risinājumi tiek piemēroti visām nozarēm. Plānotas saskaņošanas sanāksmes, lai panāktu kopīgu viedokli. IeM ir noteikumu turētāja, bet ne ekonomiskās politikas virzītāji un praktiķi.

Ir izstrādāti grozījumi Imigrācijas likumā[[2]](#footnote-2). Ar 01.07.2019. varēs nodarbināt darbinieku ar vīzu, gaidīsim atbildes reakciju un gaidīsim no uzņēmumiem atbildi vai ir nepieciešams vēl ko mainīt, vai tiek radīts kāds papildus administratīvais slogs.

**G.Miķelsons** - vēlas zināt, cik ir legāli nodarbinātie no trešajām valstīm dažādās nozarēs un kāda ir nelegālā nodarbinātība.

**O.Dabiža** – nav sagatavota šāda informācijas, bet no citām prezentācijām, galvenokārt trūkst pārvadātāji, būvnieki, augsti kvalificētie speciālisti, viesmīļi un apkalpojošais personāls. Lai kontrolētu nelegālo nodarbinātību tiek veiktas regulāras Robežsardzes un Valsts darba inspekcijas pārbaudes un apsekojumi. Atbilstoši *Imigrācijas likumam*

Robežsardzei ir tiesības kā policistam veikt pārbaudesuzņēmumos. Aizturēšanas centros ir nelegālie nodarbinātie, kas aizturēti saistībā ar *Imigrācijas likuma* prasībām.

**L.Jākobsons –** vēlas zinātvai Polija nepārkāpj ES noteikumus nosūtot savus viesstrādniekus darbā uz Latviju?

**O.Dabiža –** informē, ka svarīgi, ka katram darba devējam nodrošināt informācijai par nosūtīto strādnieku.Pozitīvais piemērs ir uzņēmums MERKS, kur par katru strādnieku ir sava mapīte.Diemžēl Polija nav atvērta uz komunikāciju un grūti noskaidrot nepieciešamo informāciju. Tiek veidotas dažādas nosūtīšanas shēmas un rezultātā strādnieki paliek bez atalgojuma par padarīto darbu.

**N.Tirāns –** vērš uzmanību uz to, ka būtu jāsāk domāt par speciālistu pārbaudi uz vietas Latvijā. Šobrīd LBS ir reģistrēti un sertificēti samērā daudz ārvalstu speciālistu. Citās valstīs jāliek eksāmeni lai saņemtu sertifikātu.

**A.Upena** – ieteikums no nozares puses skatīties šo sistēmu kontekstā ar citām valstīm, lai Latvija nepaliktu sliktākā situācijā.

**O.Dabiža -** Polija ir noslēgusi līgumus ar vairākām trešajām valstīm, kā Ukrainu, Baltkrieviju. Šādi līgumi paredz kvotas un ierobežojumus. Kvotu, kā citām kaimiņvalstīm Latvijā nav, nav limitu un ierobežojumu.

**Nolemj**: Pieņemt informāciju zināšanai.

**3.§**

**Informācija par padomes definēto prioritāšu virzību un statusu** (Būvniecības kvalitātes celšana; Birokrātijas mazināšana; Juridisko risku mazināšana publiskos iepirkumos; Veicināt kvalitatīva darbaspēka saglabāšanu nozarē)

----------------------------------------------------------------------------------------------

**Ziņo:** A.Lazarevs

EM ir nosūtījusi Padomei informāciju:

* par grozījumiem *Būvniecības likumā*;
* Saistībā ar BIS attīstību ir izstrādāti 12 noteikumu projekti, kas iesniegti

Būvniecības likuma pārejas noteikumu ir noteikts, ka ar 2020. gada 1. janvāri būvniecības administratīvais process uzsākams elektroniski būvniecības informācijas sistēmā.  Neraugoties uz to, tiek saglabāta iespēja uzsāktos būvniecības procesus pabeigt, neizmantojot būvniecības informācijas sistēmu. Būvnoteikumos tiek precizēts regulējums, lai būvju būvniecības administratīvais process noritētu elektroniski būvniecības informācijas sistēmā.

* BIM ceļa kartes projektu un uzaicinājumu piedalīties Darba grupā. Priekšlikumu sniegšanas termiņā šī gada 3.jūlijs.

Būvniecības likuma grozījumi saistībā ar akustiķiem un restauratoriem atrodas procesā, pēc priekšlikumu apkopošanas tiks nodoti 5 dienu saskaņošanai.

Šobrīd Saeimā tiek izskatīts likums par dekodifikāciju, par administratīvajiem sodiem, kas tiek pārnesti uz Būvniecības likumu. Latvijā no 01.01.2020. būs jauns Administratīvo sodu likums, visi sodi tiek pārnesti uz speciālajiem likumiem.

Saeimā tiek izskatīti sodi, par elektroniskā darba laika uzskaites neievērošanu būvniecības objektos. Grozījumi Administratīvo pārkāpumu kodeksā [[3]](#footnote-3)

**A.Upena** – norāda, ka Partnerība iebilst pret sodu apmēru un norāda, ka Saeimas Juridiskais Birojs lūdza piemērot samērīgākus sodus. EM iesniedza priekšlikumus, kur paredz daudz lielākus sodus, kas sastāda pat 10% no projekta apjoma. Aicina atgriezties pie sākotnējās versijas, kāda bija iesniegta MK.

**A.Lazarevs** iebilst, jo priekšlikumi tika iestrādāti pēc konsultācijas ar Saeimas Juridisko biroju.

**Nolemj**: Pieņemt informāciju zināšanai.

**4.§**

**Pētījums par prognozētām izmaiņām darbaspēka un būvmateriālu izmaksās būvniecības nozarē Latvijā** **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Ziņo**: M.Knite

Pētījums par prognozētām izmaiņām darbaspēka un būvmateriālu izmaksās būvniecības nozarē Latvijā, tika veikts, lai varētu efektīvāk plānot publisko būvniecības iepirkumu potenciālās izmaksas un novērtētu iespējamās cenu izmaiņas tuvākajos gados veikts pētījums par prognozētām izmaiņām darbaspēka un būvmateriālu izmaksās būvniecības nozarē. Prezentācija pielikumā.

Pētījums tiek veikts otro gadu. Pamatā tika izmantota 2018.gadā izstrādātā Metodoloģija. Uzlaboja statistikas analīzi, papildināja ar 2 modeļiem ņemot vērā publisko - privāto ieceru apjomus.

Būvniecības izmaksu prognožu detalizācija tika veikta: Objektu grupās, par resursu veidiem.

Prognozes pamatā ir ekspertu novērtējumi un statistikas dati. Prognozē nav ņemti vērā plānotie projekti (piem.: RailBaltic), kā arī nākamā ES fondu plānošanas perioda finansējums.

Apjoma svārstības kritīsies zem 2018.gada līmeņa.

**Būvniecības** **produkcijas apjoma izmaiņu prognoze** vidēji +4,9% gadā (+24,5% piecos gados);

**Būvniecības** **izmaksu izmaiņu prognoze** vidēji +2,1% gadā(+9,2% piecos gados)

**Resursu izmaksu izmaiņu kombinētās prognozes**

Būvmateriālu izmaksu izmaiņas vidēji gadā - +1,0%;

Strādnieku darba samaksas izmaksu izmaiņas vidēji gadā - +3,8%

Mašīnu un mehānismu uzturēšanas un ekspluatācijas izmaksu izmaiņas vidēji gadā - +1,6%

Arhitektūras un inženiertehniskie pakalpojumi; tehniskā pārbaude un analīze vidēji gadā - +2,8%

**Pētījuma galvenie secinājumi**

**1.** Prognozes paredz, ka 2019. un 2020. gadā kopējais būvniecības produkcijas apjoms pieaugs virs 10% pret iepriekšējo gadu, bet pēc 2021. gada paredzams pieauguma samazinājums un apjomu kritums.

**2.** Būvniecības produkcijas kopējā apjoma pieaugums tiešā veidā ietekmēs izmaksu izmaiņas, kas 2019. un 2020. gadā pieaugs par aptuveni 5% pret iepriekšējo gadu, bet 2022. gadā varētu pat samazināties.

**3.** Prognozes paredz, ka no resursu veidiem visvairāk pieaugs strādnieku darba samaksa, kas 2023. gadā var sasniegt 20% kumulatīvo pieaugumu pret 2018. gada līmeni, bet arhitektūras un inženiertehniskie pakalpojumu un tehniskās pārbaudes un analīzes izmaksu izmaiņas: 15% pieaugumu. Būvmateriālu un mašīnu un mehānismu uzturēšanas un ekspluatācijas izmaksu izmaiņas 2020. gadā sasniegs 6-7% kumulatīvo pieaugumu pret 2018. gada līmeni un saglabāsies gandrīz nemainīgas.

**4.** Apakšnozares, kurās prognozes paredz vislielāko izmaksu izmaiņu pieaugumu ir ēkas un kompleksās būves, kurās straujāku pieaugumu 2019. un 2020. gadā nomaina lēnāks pieaugums. Otrā grupā ir transporta objekti, pazemes maģistrālie cauruļvadi un pārējā inženierbūvniecība, kurā pēc pieauguma 2019. un 2020. gadā seko izmaksu izmaiņu lejupslīde vai svārstības ap nulli.

**5.** Galvenais faktors, kas ietekmē darbaspēka un būvniecības izmaksu izmaiņas ir būvniecības produkcijas apjoms Latvijā.

**6.** Publisko iepirkumu būvniecības apjomam ir būtiska ietekme uz būvniecības nozari tā īpatsvara dēļ. Publisko iepirkumu būvniecības apjomam prognozējams risks būtiski samazināties pēc 2020. gada, ja apjoma dinamika būs līdzīga, kā iepriekšējā ES fondu plānošanas periodā pēc 2014.gada un ES fondu līdzfinansēto projektu apjoma kritums netiks aizvietots ar valsts, pašvaldību, privātā sektora projektiem un jaunā ES fondu plānošanas perioda savlaicīgi uzsāktiem projektiem.

7. Kopējais būvniecības produkcijas apjoms būs atkarīgs arī no tirgus elastības, pielāgojoties 2018.-2020. gada periodā atliktajam privātajam pieprasījumam.

8. Izmaksu izmaiņu prognozes liecina, ka pēc 2020. gada, būvniecības izmaksu līmenis paredzams praktiski nemainīgs, līdzīgi kā 2014.-2016. gadā. Tādēļ pastāv būtisks risks, ka privātais pieprasījums uzreiz neaizvietos publisko iepirkumu apjoma kritumu un iespējams būtisks būvniecības apjomu samazinājums.

9. Ieteicams publisko pasūtījumu izmantot arī kā instrumentu tirgus svārstību izlīdzināšanai.

10. Ēnu ekonomikas apkarošanas pasākumu īstenošana palielina gan būvmateriālu, gan darbaspēka izmaksu izmaiņas. Tomēr šis efekts ir daudz izteiktāks ietekmei uz darbaspēka izmaksu izmaiņām, to visvairāk ietekmē divi ēnu ekonomikas apkarošanas pasākumi: elektroniskās darba laika uzskaites sistēmas pilna ieviešana, t.sk. datu nodošana VID un minimālā atalgojuma līmeņa noteikšana būvniecības nozarē, izmantojot ģenerālvienošanos. Pretēji ēnu ekonomikas apkarošanas pasākumu ietekmei uz darbaspēka izmaksu izmaiņām, būvmateriālu izmaksu izmaiņu gadījumā kādu konkrētu viennozīmīgi būtiskāko faktoru noteikt nav iespējams, vērtējumu līdzīgo vidējo vērtību dēļ.

11. Salīdzinot 2019. gada pētījuma prognozes ar 2018. gada pētījumu, būvniecības produkcijas apjoma pieauguma prognozes kļuvušas ievērojami piesardzīgākas visa prognožu perioda kontekstā, kā rezultātā arī būvniecības izmaksu pieaugums tiek prognozēts zemāks – piecu gadu prognožu vidējais ikgadējais būvniecības izmaksu pieaugums samazinājās no 4,3% uz 2,1%.

**G.Miķelsons** jautā par 2021.gadu, ir dažādas prognozes, vieni saka ka kritums būs, citi, ka vis ir saplānots, lai krituma nebūtu. FM maija datus sanāk, ka 1/3 fondu nauda ir apgūta, kad tiks notērēta atlikušā? Ierosina ņemt vērā FM makroekonomikas speciālistu prognozes.

**K.Bondars** – aicina EM prognozēt nepieciešamo darbaspēku būvniecībā.

**L.Jākobsons** - norāda, ka veicot būvspeciālistu sertifikāciju, katrs atsakās no kāda sertifikāta, varbūt mums nemaz tik daudz speciālistu nevajag.

**R.Vecums–Veco** - neviens objektos strādnieku skaitu uz zinātniskiem pamatiem neprognozē, ja strādnieki ir, darbu padara ātrāk, ja nav tad kavējas. To var prognozēt inženiertehniskiem darbiniekiem un kvalificētiem strādniekiem. Apmēram puse ir prognozējama, otra daļa strādnieku atkarīga no konkrētā brīža pieprasījuma, kas veidojas stihiski un neprognozējami.

**Nolemj:** Pieņemt informāciju zināšanai

**5.§**

**Citi jautājumi**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Ziņo**: A.Dzirkalis

Padome nosūtīja vēstuli premjeram par Padomes pārstāvja iekļaušanu Ministru prezidenta izveidotajā darba grupā Latvijas nacionālo pozīciju izstrādei par Eiropas Savienības daudzgadu budžetu (2021.-2027. gads), kuras mērķis ir izstrādāt Latvijas interesēm atbilstošu nacionālo pozīciju.

Priekšlikums deleģēt pārstāvi šai darba grupai.

Izvirza G.Miķelsona kandidatūru.

**A.Upena** vērš uzmanību uz to, ka šāda līmeņa darba grupā būtu jādeleģē Padomes priekšsēdētāja.

**A.Dzirkalis** norāda, ka darbs notiks saistībā ar ES daudzgadu budžetu un Nacionālo attīstības plānu, kad priekšsēdētāja atgriezīsies no prombūtnes, varēs izlemt par dalību darba grupā. Šobrīd G.Miķelosns varētu aktīvi piedalīties un informēt Padomi par darba grupā notiekošo.

**Nolemj:** Latvijas Būvniecības padomes sēdi sasaukt **2019.gada 25.jūlijā, plkst.14:00,** darba kārtība tiks precizēta.

Sēdi slēdz 16:45

Padomes priekšsēdētājas vietnieks A.Dzirkalis

Protokolēja I.Rostoka

1. <https://www.icomos.org/images/DOCUMENTS/Secretariat/2018/EYCH_2018/European_Quality_Principles_2019_EN.pdf> [↑](#footnote-ref-1)
2. Informācija par Grozījumiem Imigrācijas likumā:

<http://titania.saeima.lv/LIVS13/SaeimaLIVS13.nsf/webSasaiste?OpenView&restricttocategory=208/Lp13> , ka arī <https://likumi.lv/ta/id/307627-grozijumi-imigracijas-likuma> [↑](#footnote-ref-2)
3. <http://titania.saeima.lv/LIVS13/saeimalivs13.nsf/webSasaiste?OpenView&count=1000&restricttocategory=296/Lp13> [↑](#footnote-ref-3)